REGOLAMENT TAL-KUMMISSJONI (KE) Nru 1095/2008
tas-6 ta' Novembru 2008
li jemenda r-Regolament (KE) Nru 109/2007 fir-rigward tat-termini tal-awtorizzazzjoni tal-monensin sodium (Coxidin) bħala addittiv tal-għalf
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (1), u b’mod partikolari l-Artikolu 13 (3) tiegħu,
Billi:
(1)
L-addittiv monensin sodium (Coxidin) kien awtorizzat taħt ċerti kundizzjonijiet skont ir-Regolament (KE) Nru 1831/2003. Ir-Regolament tal-Kummissjoni (KE) Nru 109/2007 (2) awtorizza dak l-addittiv għal għaxar snin għall-użu għat-tiġieġ għat-tismin u għad-dundjani, u b’hekk għaqqad l-awtorizzazzjoni mad-detentur tal-awtorizzazzjoni għat-tqegħid fiċ-ċirkolazzjoni ta’ dak l-addittiv.
(2)
Ir-Regolament (KE) Nru 1831/2003 jipprevedi l-possibilità ta’ modifika fl-awtorizzazzjoni ta’ addittiv fuq talba tad-detentur tal-awtorizzazzjoni u fuq opinjoni tal-Awtorità Ewropea tas-Sikurezza tal-Ikel (“l-Awtorità”).
(3)
Id-dententur tal-awtorizzazzjoni tal-addittiv tal-għalf monensin sodium (Coxidin) ressaq applikazzjoni li biha jipproponi l-bidla tat-termini tal-awtorizzazzjoni billi jitnaqqas il-perjodu tal-irtirar qabel il-qatla u billi jiġu stabbiliti l-Limiti Massimi ta’ Residwi (l-MRLs) finali.
(4)
Fl-opinjoni tagħha li adottat fit-18 ta’ Ġunju 2008 (3), l-Awtorità kkonkludiet, wara li studjat mill-ġdid l-espożizzjoni lill-bniedem, li seta’ jiġi stabbilit jum wieħed bħala żmien ta’ rtirar għal Coxidin għat-tiġieġ għat-tismin u għad-dundjani. Ma ġiet ippreżentata l-ebda dejta ġdida min-naħa tad-detentur tal-awtorizzazzjoni li tippermetti lill-Awtorità biex toħroġ b’MRL finali.
(5)
Ir-Regolament (KE) Nru 109/2007 għandu għalhekk jiġi emendat skont dan.
(6)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 109/2007 jinbidel bl-Anness ta’ dan ir-Regolament.
Artikolu 2
Dan ir-Regolament għandu jidhol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Novembru 2008.